CELEX: C2005/057/31
Language: el
Date: 2005-03-05 00:00:00
Title: Υπόθεση C-519/04 Ρ: Αίτηση αναιρέσεως των D. Meca-Medina και I. Majcen, ασκηθείσα στις 22ας Δεκεμβρίου 2004, κατά της αποφάσεως του Πρωτοδικείου των Ευρωπαϊκών Κοινοτήτων (τέταρτο τμήμα), της 30ής Σεπτεμβρίου 2004, στην υπόθεση Τ-313/02, D. Meca-Medina και I. Majcen κατά Επιτροπής των Ευρωπαϊκών Κοινοτήτων, υποστηριζομένης από τη Δημοκρατία της Φινλανδίας

5.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 57/16
            
         Αίτηση αναιρέσεως των D. Meca-Medina και I. Majcen, ασκηθείσα στις 22ας Δεκεμβρίου 2004, κατά της αποφάσεως του Πρωτοδικείου των Ευρωπαϊκών Κοινοτήτων (τέταρτο τμήμα), της 30ής Σεπτεμβρίου 2004, στην υπόθεση Τ-313/02, D. Meca-Medina και I. Majcen κατά Επιτροπής των Ευρωπαϊκών Κοινοτήτων, υποστηριζομένης από τη Δημοκρατία της Φινλανδίας
   (Υπόθεση C-519/04 Ρ)
   (2005/C 57/31)
   Γλώσσα διαδικασίας: η γαλλική
   Οι D. Meca-Medina και I. Majcen, εκπροσωπούμενοι από τους J.-L. Dupont και M.-A. Lucas, avocats, άσκησαν στις 22 Δεκεμβρίου 2004 (fax της 20.12.2004) ενώπιον του Δικαστηρίου των Ευρωπαϊκών Κοινοτήτων αναίρεση κατά της αποφάσεως την οποία εξέδωσε στις 30 Σεπτεμβρίου 2004 το Πρωτοδικείο των Ευρωπαϊκών Κοινοτήτων (τέταρτο τμήμα) στην υπόθεση Τ-313/02, D. Meca-Medina και I. Majcen κατά Επιτροπής των Ευρωπαϊκών Κοινοτήτων, υποστηριζομένης από τη Δημοκρατία της Φινλανδίας.
   Οι αναιρεσείοντες ζητούν από το Δικαστήριο:
   
               —
            
            
               να εξαφανίσει την αναιρεσιβαλλόμενη απόφαση του Πρωτοδικείου της 30ής Σεπτεμβρίου 2004 στην υπόθεση Τ-313/02·
            
         
               —
            
            
               να κάνει δεκτά τα αιτήματα που είχαν διατυπώσει οι αναιρεσείοντες ενώπιον του Πρωτοδικείου·
            
         
               —
            
            
               να καταδικάσει την Επιτροπή στα έξοδα τόσο της ενώπιον του Πρωτοδικείου δίκης όσο και της αναιρετικής διαδικασίας.
            
         Λόγοι αναιρέσεως και κύρια επιχειρήματα:
   Η απόφαση του Πρωτοδικείου συνιστά παράβαση των άρθρων 49, 81 και 82 της Συνθήκης ΕΚ, όπως αυτά έχουν ερμηνευθεί από το Δικαστήριο.
   Καταρχάς, κακώς το Πρωτοδικείο θεώρησε ότι οι διατάξεις αυτές έχουν εφαρμογή μόνο στους κανόνες που θεσπίζονται στον τομέα του αθλητισμού και αφορούν την οικονομική πλευρά της αθλητικής δραστηριότητας, και όχι στους αμιγώς αθλητικούς κανόνες. Το Δικαστήριο δεν έχει καθιερώσει αυτή τη γενική εξαίρεση των αμιγώς αθλητικών ρυθμίσεων από το πεδίο εφαρμογής των διατάξεων της Συνθήκης, καθόσον η εξαίρεση αυτή περιορίζεται μόνο στους κανόνες που αφορούν τη σύνθεση και διαμόρφωση των εθνικών ομάδων.
   Επίσης, κακώς το Πρωτοδικείο θεώρησε ότι η κανονιστική ρύθμιση για την καταπολέμηση της φαρμακοδιεγέρσεως θεμελιώνεται επί αμιγώς αθλητικών θεωρήσεων, ενώ δέχθηκε ότι η ρύθμιση αυτή μπορεί να επιδιώκει οικονομικό σκοπό. Πράττοντας αυτό, το Πρωτοδικείο προέβη σε ανακριβείς διαπιστώσεις πραγματικών περιστατικών, διατύπωσε αντιφατική –εξάλλου δε και ανεπαρκή– αιτιολογία και υπέπεσε σε πλάνη όσον αφορά τον νομικό χαρακτηρισμό των πραγματικών περιστατικών.
   Επιπλέον, θεωρώντας ότι η επίδικη κανονιστική ρύθμιση εξαιρείται από το πεδίο εφαρμογής των άρθρων 81 και 82 της Συνθήκης ΕΚ, το Πρωτοδικείο παρέβη τα άρθρα αυτά.
   Τέλος, το Πρωτοδικείο παρέβη δικονομικούς κανόνες και, ειδικότερα, τους κανόνες περί δικαιωμάτων άμυνας, θεωρώντας ότι η ανάλυση της επίδικης κανονιστικής ρυθμίσεως στην οποία προέβη η Επιτροπή με την απόφαση περί απορρίψεως της καταγγελίας εξετέθη ως εκ περισσού, ενώ από την απόφαση αυτή προκύπτει ότι η Επιτροπή είχε θεωρήσει ότι η ρύθμιση αυτή ενέπιπτε στο πεδίο εφαρμογής των διατάξεων της Συνθήκης ΕΚ. Πράττοντας αυτό, το Πρωτοδικείο προσέβαλε τα δικαιώματα άμυνας των προσφευγόντων, στους οποίους δεν παρασχέθηκε η δυνατότητα να αναπτύξουν την άποψή τους επί του ζητήματος αυτού.